A francia szélsőségesek harmada pszichés betegségekben szenved | Euronews
A francia szélsőségesek harmada pszichés betegségekben szenved
A francia titkosszolgálat megfigyelőlistáin szereplő szélsőségesek egyharmadának van valamilyen mentális problémája a belügyminiszter szerint. Gérard Collomb erről a hétfői, marseille-i buszmegállós gázolás után beszélt, amelyben egy ember meghalt, egy pedig megsérült.
– Ez nem terrorizmus, sokkal inkább utánzás. A mentálisan instabil emberek egy része le akarja utánozni a merénylőket – nyilatkozta Collomb. A belügyminiszter közölte: a francia titkosszolgálatok által megfigyelt 17.400 szélsőségesből minden harmadik szenved valamilyen pszichés rendellenességben, és a marseille-i gázoló is volt korábban elmegyógyintézetben.
– Egyértelmű, hogy az orvosi titoktartás szent, de ezzel együtt meg kell találnunk a módját, hogyan akadályozzuk meg, hogy az ilyen egyének hasonló támadásokat hajtsanak végre – folytatta a francia belügyminiszter, aki felszólította az elmegyógyintézeteket és elmeorvosokat, hogy segítsenek megállapítani, mely páciensek jelenthetnek veszélyforrást.
Nem a marseille-i volt az egyetlen hasonló eset augusztusban Franciaországban. A hónap közepén a Párizs közeli Sept-Sorts községben egy 32 éves férfi hajtott bele egy pizzéria kerthelyiségébe megölve ezzel egy 12 éves kislányt. Az elkövető sajtóhírek szerint öngyilkos hajlamú volt, és nagy mennyiségű fájdalomcsillapítót vett be a gázolás előtt.